अज्ज बी उसने तारें गी दिक्खेआ ते फी किन्ने गै चिर दिखदा रेहा। किन्ने शैल न ए तारे-गासै दे दिये जन! कोदे आस्तै न इन्ने दिये बाले दे? " उसने अपने आपै गी गै पुच्छेआ। आखदे न जे चन्न रोज अपनी प्रेमका, संञां गी मिलने आस्तै निकलदा ऐ ते ए दिये उसदी बत्ता गो चानन करदे न-ब किन्नी लचारी ऐ उसदे प्यारै च जे बचैरा जगदियें बत्तें च बी अपनी प्रेमका गो नेईं मिली सकदा ते जुगें-जुगें शा गै चन्नै दी ए तांग चली आवै करदी ऐ। "पागल! ‘ उसने अपने आपै च गै आखेआ ते उसदे ओठें पर हास्से दी इक म्हीन लीकर जन खचोई गेई। उसदी नजर फी सुत्ती दी पारो पर आई खड़ोती--"कियां सतरेह्ड़ सुत्ती दी ऐ!"-उसने सोचेआ ते फी उदी नजर पारो दे गले च पेदे मोतिये दे हारै कन्ने जाई टकराई।"